2014 के लोकसभा चुनाव के समय राजनीति की हिंदू जमीन पर एक ही टीम खेल रही थी। और, वह थी संघ परिवार के नेतृत्व में भारतीय जनता पार्टी की। बहुसंख्यकवाद के एकमात्र झंडाबरदार के रूप में उसके पास अपने विरोधियों पर अल्पसंख्यक तुष्टिकरण की तोहमत लगाने की सुविधा प्राप्त थी। कोई आठ-दस महीने पहले तक स्थिति का रुझान कुछ ऐसा ही था। लेकिन, कांग्रेस ने अपनी रणनीति में सोचा-समझा परिवर्तन करके इस हंदू जमीन की समांतर दावेदारी शुरू कर दी है। कांग्रेस पर नजर रखने वाले प्रेक्षकों को साफ दिख रहा है कि इस पार्टी ने योजनाबद्ध ढंग से अपने नेता और पार्टी का हिंदू संस्कार करने की ठान ली है। इसीलिए अब उसके प्रवक्ता मीडिया मंचों पर तिलक लगा कर और संस्कृत के श्लोक बोलते हुए अवतरित होने लगे हैं। राहुल गांधी को शिव-भक्त घोषित कर दिया गया है। उधर समाजवादी पार्टी के नेता अखिलेश विष्णुभक्त के रूप में सामने आ गए हैं। रामभक्त भाजपा, शिवभक्त कांग्रेस और विष्णुभक्त सपा के साथ जल्दी ही दूसरे भक्तगण भी जुड़ने वाले हैं।